**Ουραγός των εξελίξεων στις εφαρμοζόμενες νοσοκομειακές πολιτικές στο Δήμο Πεντέλης η Δημοτική Αρχή**

**Ζητείται Δημοτική Αρχή με πρωτοβουλίες, τόλμη και εξωστρέφεια**

**Άβουλη, άπραγη, φοβική, κρατά το Δήμο στο περιθώριο των εξελίξεων**

Στο Δημοτικό Συμβούλιο της 30ηςΜαιου 2022 έπειτα από εισήγηση τεσσάρων Επικεφαλής της Αντιπολίτευσης (Παπακωνσταντίνου Δημοσθένη, Φειδοπιάστη Αντώνη, Κοντουλάκου Ελευθέριου και Κωνσταντά Σπύρου) συζητήθηκαν τα νέα δεδομένα που έχουν προκύψει στο Παίδων Πεντέλης αναφορικά με συρρίκνωση και σταδιακή κατάργηση τριών κλινικών (ΩΡΛ, ορθοπεδική, οδοντιατρική) και μετατροπή τους σε δομές φιλοξενίας παιδιών με εισαγγελική παραγγελία.

Η παρουσία στο Δ.Σ.ιατρού, μέλους της τριμελούς επιτροπής της ΕΙΝΑΠ του Γ.Ν. Παίδων Πεντέλης που μεταξύ άλλων στην τοποθέτησή του επεσήμανε τα παρακάτω:

* **«**η τοποθέτησή της ΕΙΝΑΠ και ΟΕΝΓΕ, εδώ και πάνω από ένα μήνα, είναι σαφής και καταδικαστική για τις ενέργειες της διοίκησης σε σχέση με τη χρήση πτέρυγας του νοσοκομείου για την ανακαίνιση και εξοπλισμό χώρου προσωρινής παραμονής παιδιών με εισαγγελική εντολή
* η θέση της πλειοψηφίας των ιατρών σε σχέση με τη δημιουργία χώρων φιλοξενίας παιδιών με εισαγγελική εντολή εντός νοσοκομείων (σημερινό καθεστώς) είναι ξεκάθαρα αρνητική και σύμφωνη πάντα με την από καιρό τοποθέτηση της ελληνικής παιδοψυχιατρικής εταιρείας,που συνιστά την παραμονή τους σε χώρους προνοιακούς με την κατάλληλη και εξειδικευμένη υποστήριξη από το ανάλογο προσωπικό
* εστιάζοντας σε τρία σημεία (παραγράφους 6,9 και 10 του άρθρου 4) της σύμβασης δωρεάς προς το νοσοκομείο, αναδεικνύονται αμφιλεγόμενα θέματα σε σχέση με το καθεστώς δημιουργίας τέτοιου χώρου εντός νοσοκομείου, όπως π.χ ότι ο χώρος που διατίθεται για το σκοπό αυτό δε θα επιστρέψει στο μέλλον (δε θα μεταβληθεί δηλαδή ο σκοπός χρήσης του)
* οι επιπτώσεις στην εύρυθμη λειτουργία του νοσοκομείου είναι ήδη εμφανείς,με συμπτύξεις θαλάμων, φιλοξενίες τμημάτων σε άλλα τμήματα,προτάσεις για νοσηλείες παιδιών χειρουργικού τομέα σε διασπορά όπου υπάρχει διαθέσιμη κλίνη, πιέσεις από νοσηλευτική υπηρεσία για βιαστικά εξιτήρια, προκειμένου να μπουν οι νέες εισαγωγές , δυσλειτουργίες στο ηλεκτρονικό σύστημα διαχείρισης της ΗΔΙΚΑ, όπου προκύπτουν νέες συνθέτες διαδικασίες, προκειμένου να τοποθετηθούν σε χώρους εκτός κλινικής οι υπεράριθμες εισαγωγές και πολλά άλλα και με όλα αυτά να έχουν αντίκτυπο στην επιφόρτιση του ιατρικού λειτουργήματος και ανάλωση των ιατρών σε ένα κυκεώνα διαδικασιών χωρίς προηγούμενο!**»**

αποδεικνύει την ύπαρξη του προβλήματος και κάνει επιτακτική την ανάγκη να αναληφθούν πρωτοβουλίες από την πλευρά του Δήμου προς την κατεύθυνση αυτή. Έπειτα από συζήτηση και ανταλλαγή απόψεων το Δημοτικό Συμβούλιο ενέκρινε με ευρεία πλειοψηφία το παρακάτω ψήφισμα που προτάθηκε από τους τρεις πρώτους παραπάνω εισηγητές.

* Απρόσκοπτη λειτουργία όλων των κλινικών του νοσοκομείου Παίδων Πεντέλης
* Δημιουργία επαρκούς και ασφαλούς δημόσιας δομής φιλοξενίας των παιδιών υπό εισαγγελική παραγγελία σε χώρους εκτός του νοσοκομείου (υπάρχουν παρακείμενοι χώροι και ευρύτερα πλησίον στο βόρειο τομέα της Αθήνας)
* Σοβαρή ενίσχυση του νοσοκομείου Παίδων Πεντέλης σε προσωπικό και εξοπλισμό για να βελτιώσει τις συνθήκες εργασίας και τον σκοπό της αποστολής του

Η ανωτέρω απόφαση – ψήφισμα δεν μπορεί να αποσιωπήσει το γεγονός ότι η διοίκηση του Δήμου παρουσιάζεται ως ουραγός και ακόλουθος των εξελίξεων και σύρεται από τις πρωτοβουλίες της Αντιπολίτευσης.

Στερείται πολιτικής, οράματος, εξωστρέφειας για κάθε τι συμπεριλαμβανομένου και του τομέα «νοσοκομεία» της πόλης μας.

Η συρρίκνωση και υποβάθμισή τους συνεχίζεται και η Δημοτική Αρχή αδυνατεί να πάρει πρωτοβουλίες και να καταστεί φορέας σύνθεσης δυνάμεων για ενίσχυση των νοσοκομειακών υποδομών (κτιριακά, στελέχωση, εξοπλισμός) της πόλης μας.

**Είναι πλέον ηλίου φαεινότερο ότι απαιτείται και στον τομέα αυτό μία άλλη πολιτική, με Δημοτική Αρχή πρωταγωνιστή με σχεδιασμούς, παρεμβάσεις, πρωτοβουλίες, προτάσεις.**

**Σε αυτό το δρόμο πορευόμαστε!!!**

Για τη Δημοτική Συμμαχία

Ο Επικεφαλής της Δημοτικής Ομάδας

Δημοσθένης Παπακωνσταντίνου